एक्टिंग के अलावा फैशन डिजाइनिंग का शौक है, इरफान खान के लिए डिजाइनिंग करना चाहता था
Dahaad Fame Actor Gulshan Devaiah celebrating his 44th Birthday गुलशन देवैया इन दिनों वेब सीरीज ‘दहाड़’ को लेकर सुर्खियों में हैं। 28 मई को वे अपना 44वां जन्मदिन मना रहे हैं।
बॉलीवुड एक्टर गुलशन देवैया इन दिनों अपनी वेब सीरीज ‘दहाड़’ को लेकर सुर्खियों में हैं। गुलशन आज यानि 28 मई को अपना 44वां जन्मदिन मना रहे हैं। दैनिक भास्कर से खास बातचीत के दौरान, अभिनेता ने अपना बर्थडे प्लान शेयर किया। साथ ही दिवगंत अभिनेता इरफान खान को भी याद किया।
एक्स वाइफ के साथ सेलिब्रेट करूंगा बर्थडे
मेरी एक्स वाइफ अब मेरी बेस्ट फ्रेंड हैं और इस साल मैं अपना बर्थडे उन्हीं के साथ सेलिब्रेट करूंगा। उन्होंने मेरे लिए कुछ स्पेशल प्लान किया है जिसे लेकर मैं काफी एक्साइटेड हूं। उम्मीद करता हूं कि वो मुझे कुछ अच्छा सा सरप्राइज देंगी और इसी तरह मेरा बर्थडे स्पेशल बन जाएगा। सच कहूं तो मुझे पर्सनली मेरा बर्थडे सेलिब्रेट करना ज्यादा पसंद नहीं है लेकिन जब कोई इसे स्पेशल बनाता है तो अच्छा महसूस होता है। इसी बहाने मुझे उन लोगों के साथ वक्त बिताने का भी मौका मिल जाता है जो मुझे अच्छे लगते हैं।
बचपन में नए जूते पाने की ख्वाहिश होती थी
बचपन में मेरे लिए बर्थडे हमेशा स्पेशल होता था। नए कपड़े पहनकर केक काटना, मोहल्ले के बच्चों को बर्थडे में बुलाना और खूब पार्टी करना। यहीं शौक थे। हालांकि, अब ऐसे सेलिब्रेशन की फीलिंग नहीं आती। जैसे-जैसे उम्र बढ़ रही है, वैसे-वैसे ठहराव भी महसूस होता है। इसके अलावा बचपन में मुझे जूतों का भी खूब शौक था पर उस वक्त मन चाहे जूते नहीं खरीद पाता था। आज मेरे पास 350 से ज्यादा जूते हैं लेकिन अब वो खुशी नहीं महसूस होती, जो उस वक्त हुआ करती थी।
क्रिएटिव फील्ड की इमेजिनेशन एक्टिंग में काम आ रही है
मैं बचपन से ही पढ़ाई में अच्छा नहीं था। मुझे पढ़ाई में बिलकुल इंटरेस्ट नहीं था। दसवीं के बाद मुझे एक्टिंग करनी तो थी लेकिन शुरू कहां से करें ये समझ नही आ रहा था। क्रिएटिविटी और डिजाइनिंग का पहले से ही शौक था तो जब NIFT में मौका मिला तो उसे गंवाना नहीं चाहता था। उस इंस्टिट्यूट के एंट्रेंस एग्जाम ही बहुत टफ होते हैं, लेकिन मैंने वह क्लियर किए। इससे मेरा कॉन्फिडेंस बढ़ा कि मैं कुछ तो कर सकता हूं। जिस इमेजिनेशन का इस्तेमाल उस फील्ड में करता था, आज वही एक्टिंग में भी काम आ रही है।
इरफान खान के लिए डिजाइनिंग करना चाहता था
मैं आर्ट बैकग्राउंड से हूं। मैंने नेशनल लेवल पर भी फैशन डिजाइनिंग की है और उसके लिए अवाॅर्ड भी जीते हैं। एक्टिंग के अलावा कभी मौका मिला तो मैं फैशन डिजाइनिंग की फील्ड को फिर से एक्सप्लोर करना चाहूंगा। 23 साल पहले जिस इंस्टिट्यूट से मैंने इसका कोर्स किया था आज वहीं बतौर चीफ गेस्ट विजिट कर रहा हूं, इससे बड़ी बात मेरे लिए कुछ नहीं। हां, इरफान खान मेरे हमेशा से फेवरेट एक्टर रहे और यदि आज वो जिंदा होते तो उनके लिए कुछ डिजाइन जरूर करता। उनके अलावा कोई और अभिनेता नहीं है जिसके लिए मैं डिजाइनिंग करना चाहूंगा।
मुझे हॉरर मूवीज से बहुत डर लगता है
मैं हॉरर छोड़कर हर तरह के जॉनर को एक्सप्लोर करना चाहता हूं। हॉरर में मुझे इंटरेस्ट नहीं क्योंकि मुझे बहुत डर लगता है। बचपन से लेकर अब तक मैंने कभी कोई हॉरर फिल्म देखी भी नहीं। मैंने अब तक सिर्फ एक ही हाॅरर फिल्म (घोस्ट स्टोरीज) की थी, जो दिनकर बनर्जी के साथ थी। वह भी सिर्फ इसीलिए क्योंकि मुझे दिबाकर के साथ काम करना था।
पैसों के लिए काम करना पड़ा तो जरूर करूंगा
थैंकफुली, मैंने अब तक पैसे के लिए कोई प्रोजेक्ट नहीं किया। लेकिन अगर कभी आगे चलकर करना पड़ेगा तो जरूर करूंगा। हम एक्टर्स को भी घर चलाना है। हमारी भी निजी जिंदगी होती है जिसमें पैसे की जरूरत होती है। कई जिम्मेदारियां भी हैं तो यदि पैसों के लिए आपको काम करना पड़े तो इसमें कोई गलत बात नही।